喜晴行呈陳宰
作者：王炎
朝代：宋

paragraphs: 秋盡黄雲漲南畝，修我囷倉築場圃。
不堪雨脚如懸麻，坐見禾頭欲生耳。
令君意與神明通，爐熏未斷來天風。
吹開六出花數點，轉盼杲杲扶桑紅。
日下鳥烏聲亦樂，村北村南爭刈穫。
白酒香浮老瓦盆，樵歌緩扣烏犍角。
有客携家來受廛，豐登未見如今年。
老農扶杖笑相語，只恐雙鳬朝日邊。